Úrad vlády SR						  Na rokovanie vlády SR
Sekcia hospodárskej politiky					  dňa 31.10.2001
									   k číslu: 6634/2001
									   k bodu: 11

S t a n o v i s k o
 
                  k  Správe Koncepcia územného rozvoja Slovenska 2001  

Vypracoval: V. Klobučník					 	Schválil: A. Vavro
									generálny riaditeľ sekcie 

I.

     Materiál na rokovanie vlády SR predkladá minister životného prostredia na základe uznesenia vlády SR č. 903/1997.

     Materiál obsahuje návrh uznesenia vlády SR, predkladaciu správu, návrh záväznej časti Koncepcie územného rozvoja Slovenska 2001 (ďalej KURS 2001), návrh  KURS 2001, vyhodnotenie pripomienok a návrh komuniké. (K predloženej správe  bol v októbri t.r. vypracovaný dodatok,  v ktorom predkladatelia  reagujú na pripomienky členov PEM vlády SR).
        
     V citovanom uznesení vlády SR, ktoré bolo prijaté ku Koncepcii územného rozvoja Slovenska – II. návrh, bolo uložené ministrovi životného prostredia vypracovať do 31.10.2001 Koncepciu územného rozvoja Slovenskej republiky ako územnoplánovaciu dokumentáciu. Východiskovými územnoplánovacími podkladmi pre návrh KURS 2001 boli územnoplánovacie dokumentácie veľkých územných celkov krajov, ktoré schválila vláda SR a tiež Koncepcia územného rozvoja Slovenska  - II. návrh.

      V novlizovanej úprave zákona o územnom plánovaní a stavebnom poriadku (stavebný zákon) bola koncepcia územného rozvoja Slovenskej republiky zaradená medzi územnoplánovaciu dokumentáciu celoštátneho stupňa, čím sa stala základným nástrojom územného rozvoja a starostlivosti o životné prostredie Slovenskej republiky.

     V predloženom dokumente nie je uvedené, aký bude mať realizácia KURS 2001 vplyv na zamestnanosť a štátny rozpočet. Takéto vyhodnotenie sa však môže premietnuť do Akčného plánu územného rozvoja Slovenska, ktorý by mal byť, podľa návrhu uznesenia vlády SR, vypracovaný do 31.12.2002.

II.

     V časti vyhodnotenie pripomienkového konania sú vyhodnotené pripomienky 13 ministerstiev, 3 podpredsedov vlády SR, ÚGKK SR, ŠÚ SR, SŠHR SR a Ministerstva pre miestny rozvoj ČR. Všetky pripomienky rezortov, resp. podpredsedov vlády SR boli akceptované, okrem jednej pripomienky MP SR, ktorá sa týkala vybudovania tzv. južného cestného ťahu. (Celkový počet pripomienkujúcich subjektov je uvedený  v predkladacej správe).     

III.

     Cieľom Koncepcie územného rozvoja Slovenska je riešiť priestorové usporiadanie a funkčné využívanie územia Slovenskej republiky a stanoviť rámec sociálnych, ekonomických, environmentálnych a kultúrnych požiadaviek štátu  na územný rozvoj, starostlivosť o životné prostredie a tvorbu krajiny.

     Podľa údajov z predkladacej správy sa ku KURS 2001 vyjadrilo až  113 subjektov Slovenskej republiky, koncepcia bola prerokovaná tiež so zástupcami Českej republiky, Maďarskej republiky a Poľskej republiky. Z množstva uplatnených pripomienok zostala v kategórii neakceptovateľných iba jedna pripomienka ministerstva pôdohospodárstva,  ktorá sa  týka navrhovaného vybudovania tzv. južného cestného ťahu, ktorým by boli prepojené mestá Bratislava – Dunajská Streda – Nové Zámky – Veľký Krtíš a Lučenec. Podľa autorov KURS 2001 má realizácia tohto cestného prepojenia strategický význam pre celý priestor Malohontu, Novohradu a Gemera.
     
         Ministerstvo pôdohospodárstva SR však nesúhlasí s vybudovaním tohto cestného prepojenia, výhrady má najmä k vybudovaniu   rýchlostnej komunikácie medzi mestami Dunajská Streda a Nové Zámky, a to z dôvodu ochrany poľnohospodárskeho pôdneho fondu. V záujme preklenutia tohto sporu (ktorý môže v budúcnosti realizáciu KURS 2001 skomplikovať)  si preto dovoľujeme navrhnúť, aby sa  v záväznej časti dokumentu (ktorá bude vyhlásená nariadením vlády) v bode 11.7.1. Cestné komunikácie uviedlo, že vlastné vymedzenie trasy tzv. južného cestného ťahu bude predmetom samostatných študijných a projektových postupov, vrátane vyhodnotenia dopadov na životné prostredie a poľnohospodársky pôdny fond.

     Napriek tomu, že dokument bol široko posúdený, najmä v záväznej časti sú obsiahnuté aj závery, ktoré možno považovať za diskutabilné, a to najmä z hľadiska ich previazanosti s inými koncepciami  čiastkového charakteru, resp. z hľadiska   ich realizovateľnosti. Nemožno však vylúčiť, že podľa predstavy predkladateľa ide o rámcový zámer, ktorý bude mať skôr podobu odporúčania ako konkrétne stanovenie cieľa, ku ktorému by sa malo s využitím všetkých dostupných mechanizmov smerovať

.

     Túto výhradu je možné vztiahnuť k viacerým častiam záväznej časti koncepcie (otázky vyvolávajú napr. niektoré predstavy o rozvoji rekreácie a turizmu,  školstva ale aj niektoré ďalšie).

     Návrh uznesenia vlády SR odporúčame upraviť takto:

Vláda Slovenskej republiky

A.	schvaľuje

A.1. Koncepciu územného rozvoja Slovenska 2001 

B.	ukladá

ministrovi životného prostredia
B.1. predložiť na rokovanie vlády SR návrh nariadenia vlády SR, ktorým sa vyhlási   záväzná časť Koncepcie územného rozvoja Slovenska 2001 
                                                                        do 31. 12. 2001 

ministrovi životného prostredia v spolupráci s ostatnými ministrami a predsedami ostatných ústredných orgánov štátnej správy SR a s prednostami krajských úradov
B.2. vypracovať Akčný plán územného rozvoja Slovenska
                                                                        do 31. 12. 2002

ministrovi životného prostredia v spolupráci s ministrom dopravy, pôšt a telekomunikácií
B.3. vypracovať územný generel cestnej dopravy Slovenskej republiky
                                                                        do 30.6.2003

ministrovi   životného prostredia a ministrovi výstavby a regionálneho rozvoja
B.4. koordinovať postup pri realizácii Koncepcie územného rozvoja Slovenska 2001 s programovou a implementačnou fázou Národného plánu regionálneho rozvoja SR
                                                                         trvalo

C.	ruší

C.1. bod B. 1. uznesenia vlády SR č. 903/1997, ktorým schválila Zásady pre realizáciu územného rozvoja Slovenska

     Odporúčame vláde SR predložený dokument prerokovať aj s prihliadnutím na otázky, ktoré sú uvedené v našom stanovisku.

     
Bratislava 29.10.2001